Document ID: 31996L0038

Komisjoni direktiiv 96/38/EÜ,
17. juuni 1996,
millega kohandatakse tehnika arenguga nõukogu direktiivi 76/115/EMÜ mootorsõidukite turvavööde kinnituspunktide kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Majandusühenduse asutamislepingut,
võttes arvesse nõukogu 6. veebruari 1970. aasta direktiivi 70/156/EMÜ mootorsõidukite ja nende haagiste tüübikinnitust käsitlevate liikmesriikide õigusaktide ühtlustamise kohta, [1] viimati muudetud direktiiviga 95/54/EÜ, [2] eriti selle artikli 13 lõiget 2,
võttes arvesse nõukogu 18. detsembri 1975. aasta direktiivi 76/115/EMÜ mootorsõidukite turvavööde kinnituspunkte käsitlevate liikmesriikide õigusaktide ühtlustamise kohta, [3] viimati muudetud komisjoni direktiiviga 90/629/EMÜ, [4] eriti selle artiklit 3,
ning arvestades, et
direktiiv 76/115/EMÜ on üks mitmest üksikdirektiivist EMÜ tüübikinnitusmenetluse kohta, mis on kehtestatud direktiiviga 70/156/EMÜ; kusjuures sellest tulenevalt kehtivad käesolevale direktiivile direktiivi 70/156/EMÜ sätted sõidukite süsteemide, osade ja eraldi seadmestike kohta;
eelkõige direktiivi 70/156/EMÜ artikli 3 lõikes 4 ja artikli 4 lõikes 3 nõutakse, et igale üksikdirektiivile oleks lisatud teatis, mis sisaldab selle direktiivi I lisa asjakohaseid punkte, ja samuti VI lisal põhinev tüübikinnitustunnistus tüübikinnituse elektrooniliseks salvestamiseks;
reisijate avarii korral sõidukist väljapaiskumise ärahoidmist on võimalik tõhustada, nõudes komisjoni direktiivis 90/628/EMÜ [5] ette nähtud miinimumarvu 1-tüüpi pingutiga puusavööde paigaldamist kõigile näoga ja seljaga sõidusuunas paiknevate istekohtadele M2- ja M3-kategooria mootorsõidukites (välja arvatud sõidukid, mis on mõeldud nii linnasõiduks kui ka seisvatele reisijatele);
viimati direktiiviga 90/628/EMÜ muudetud nõukogu direktiivi 77/541/EMÜ muudatuste jõustamine [6] ülalnimetatud turvavööde nõudmiseks M2- ja M3-kategooria sõidukites sõltub viimati nõukogu direktiiviga 81/577/EMÜ [7] muudetud nõukogu direktiivi 74/408/EMÜ kohandamisest tehnika arenguga istmete tugevuse osas ja käesolevast direktiivist turvavöö kinnituspunktide osas; [8]
viidatakse viimati komisjoni direktiiviga 78/632/EMÜ [9] muudetud nõukogu direktiivile 74/60/EMÜ [10] mootorsõidukite sisustuse kohta;
käesoleva direktiivi sätted on kooskõlas direktiiviga 70/156/EMÜ asutatud tehnika arengule kohandamise komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
Direktiivi 76/115/EMÜ muudetakse järgmiselt.
1. Artikkel 1 sõnastatakse järgmiselt:
"Käesolevat direktiivi kohaldatakse mootorsõidukite turvavöödele, mis on mõeldud täiskasvanud reisijatele näoga sõidusuunas olevatel istmetel."
2. Artiklis 2 asendatakse sõnad "I lisa" sõnadega "IIA lisa".
3. Direktiivi 76/115/EMÜ artiklites 3 ja 4 asendatakse sõnad "I, III ja IV lisa" sõnaga "lisad".
4. Lisasid muudetakse vastavalt käesoleva direktiivi lisale.
Artikkel 2
1. Alates 1. jaanuarist 1997 ei tohi liikmesriigid turvavööde kinnituspunktidega seotud põhjustel:
- keelduda sõidukitüübile EMÜ tüübikinnituse või siseriikliku tüübikinnituse andmisest, ega
- keelata sõidukite registreerimist, müüki või kasutuselevõtmist,
kui kõnealuse sõidukitüübi või sõidukite turvavööde kinnituspunktid vastavad käesoleva direktiiviga muudetud direktiivi 76/115/EMÜ nõuetele.
2. Alates 1. oktoobrist 1999 M2-kategooria sõidukitele täismassiga mitte üle 3500 kg ja alates 1. oktoobrist 1997 kõigile ülejäänud sõidukitele:
- ei tohi liikmesriigid enam anda EÜ tüübikinnitust ja
- võivad keelduda siseriikliku tüübikinnituse andmisest
sõidukitüübile selle turvavööde kinnituspunktidega seotud põhjustel, kui käesoleva direktiiviga muudetud direktiivi 76/115/EMÜ nõuded pole täidetud.
3. Alates 1. oktoobrist 2001 M2-kategooria sõidukitele täismassiga mitte üle 3500 kg ja alates 1. oktoobrist 1999 kõigile ülejäänud sõidukitele:
- peavad liikmesriigid vastavalt direktiivi 70/156/EMÜ sätetele lugema uue sõidukiga kaasasolevaid vastavustunnistusi selle direktiivi artikli 7 lõike 1 kohaldamisel kehtetuteks ja
- võivad keelduda uute sõidukite registreerimisest, müügist või kasutuselevõtmisest, kui neil puudub direktiivis 70/156/EMÜ määratletud vastavustunnistus,
turvavööde kinnituspunktidega seotud põhjustel, kui käesoleva direktiiviga muudetud direktiivi 76/115/EMÜ nõuded pole täidetud.
Artikkel 3
1. Liikmesriigid jõustavad käesoleva direktiivi järgimiseks vajalikud õigusnormid hiljemalt 31. detsembriks 1996.
Kui liikmesriigid kõnealused normid vastu võtavad, viidatakse nendes käesolevale direktiivile või lisatakse neile vastav viide ametliku avaldamise korral. Viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 4
Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.
Artikkel 5
Käesolev direktiiv on adresseeritud liikmesriikidele.
Brüssel, 17. juuni 1996

Labels: 7
8